Ririel

"'...กรุณากลับไปเถอะค่ะ ที่นี่ไม่มีสิ่งที่คุณต้องการหรอก นี่คือคำเตือนครั้งสุดท้าย...ช่วยกลับไปด้วยค่ะ...'"

Ririel ;(ริริเอล, แม่มดแห่งป่า) ปรากฏตัวครั้งแรกใน Lixariz 2 (The war of witch) สิ่งมีชีวิตที่ถูกมนุษย์เรียกกันว่า ‘แม่มดแห่งป่า’  ทว่าตัวตนที่แท้จริงกลับเป็นสิ่งมีชีวิตที่เกิดจาก ‘พันธะวิญญาณ’  ซึ่งเป็นเวทย์มนตร์ต้องห้ามมาแต่โบราณ

Appearance
ริริเอลมีผมสีเทายาวเหมือนกับเรนเดล ผิวขาวซีด และต่างกันที่สีตาของริริเอลจะเป็นสีฟ้าเทา บนศีรษะของเธอจะมีเขากวางอยู่คู่หนึ่งซึ่งทำให้เธอดูแตกต่างจากแม่มดตนอื่นๆและมนุษย์

ภายนอกของริริเอลเหมือนกับแม่มดทั้งหมด ทั้งลักษณะหูและการไม่เสื่อมสภาพของร่างกาย แต่จริงๆแล้วเธอไม่ถูกนับว่าเป็นมนุษย์หรือแม่มดสักฝั่งเดียว

Personality
ริริเอลพูดน้อยและสุภาพ ช่วงต้นเธอค่อนข้างไร้อารมณ์และแสดงออกไม่เก่ง  สีหน้าเธอเรียบเฉยแทบตลอดเวลา แต่ก็มีบ้างที่จะยิ้มหรือร้องไห้ซึ่งเกิดขึ้นน้อยครั้ง อาจเพราะเธอเติบโตขึ้นมาแตกต่างจากสิ่งมีชีวิตอื่นที่มีช่วงวัยเด็กที่ต้องเรียนรู้สิ่งต่างๆ และมีการพัฒนาอารมณ์  แต่เธอที่เกิดมาจากพันธะวิญญาณมีองค์ความรู้จากร่างต้นหลงเหลืออยู่ก่อนแล้ว ช่วงนั้นเธอยังไม่เข้าใจถึงการแสดงออกทางอารมณ์ความรู้สึกและยังไม่เป็นธรรมชาติเท่าไหร่จนดูเหมือนกับไร้ความรู้สึก  และด้วยเหตุนั้นช่วงแรกริริเอลจึงทำสิ่งต่างๆผิดพลาดและแปลกออกไปจากคนอื่นๆแม้ว่าเธอจะระวัดระวังมากแค่ไหนก็ตาม

ริริเอลใช้เวลาสักพักใหญ่ในการเรียนรู้การแสดงออกและความรู้สึก เธอช่วยงานของฮาราเอลทีละเล็กทีละน้อย  เริ่มต้นจากการเก็บวัตถุดิบทำยา และออกไปขายสมุนไพรกับฮาราเอล  ช่วงนั้นเธอได้พบกับแม่มดและมนุษย์มากมาย  เธอจึงเริ่มเรียนรู้หลายๆอย่างจากลูกค้าของฮาราเอลที่แวะเวียนเข้ามา  ต่อมาเมื่อเธอเริ่มมีปฏิสัมพันธ์กับคนนอกได้มากขึ้นฮาราเอลก็ให้ริริเอลออกมาขายสมุนไพรคนเดียวเพราะเขาเดินทางลำบากเนื่องจากดวงตาของเขาบาดเจ็บและมองไม่เห็น  ช่วงหลังนั้นเธอเริ่มยิ้มและพูดมากขึ้น เริ่มเข้าใจอารมณ์และความรู้สึกในฐานะสิ่งมีชีวิต  อีกทั้งเธอยังรู้ถึงความก้ำกึ่งของตัวเองที่อยู่ในจุดที่ไม่สามารถเรียกว่ามนุษย์หรือแม่มดได้

ภายหลังริริเอลก็ยังคงสุภาพ แม้จะพูดมากขึ้นแต่ก็นับว่าน้อยเมื่อเทียบกับคนอื่นๆ แต่ต่างออกไปตรงที่เธอเลือกที่จะยิ้มอย่างสุภาพบ่อยมากขึ้น เป็นรอยยิ้มที่ไม่แสดงออกถึงอารมณ์ที่ลึกซึ้งเท่าแม่มดหรือมนุษย์ หรือเรียกอีกอย่างว่าเป็นรอยยิ้มที่ดูไร้อารมณ์  ด้วยเหตุนี้ทำให้คนนอกเดาอารมณ์ของเธอผ่านสีหน้าและคำพูดได้ยากมาก ซึ่งทำให้เธอสามารถสะกดความรู้สึกโกรธหรือเศร้าใจเอาไว้ได้ง่ายมากขึ้นด้วย  เธอมักพูดจาสุภาพแม้แต่กับมนุษย์ที่เธอไม่ค่อยจะชอบใจนักแต่ริริเอลก็ไล่พวกเขาออกไปจากป่าของเธอด้วยท่าทีสงบและไม่รุนแรง

เธอปฏิเสธที่จะพูดคุยหรือเข้าใกล้มนุษย์ ริริเอลแสดงท่าทีห่างเหินและเย็นชาแก่มนุษย์ทุกคนที่เธอพบโดยไม่มีข้อยกเว้น  เธอตีตัวออกห่างและพยายามทำทุกอย่างไม่ให้มนุษย์เข้าใกล้ป่าในความดูแลของเธอจนเกินไป  เธอจะเตือนด้วยการปรากฏตัวและเจรจา  แต่หากอีกฝ่ายยังไม่ลดละเธอก็พร้อมจะใช้เวทมนตร์กับพวกเขาโดยไม่ปรานี  แต่ตรงกันข้ามกับเหล่าสัตว์และพงไพรที่เธอจะแสดงท่าทีอ่อนโยนและเป็นมิตรด้วย  บางครั้งเธอก็เล่นกับสัตว์ป่าเหล่านั้นอย่างมีชีวิตชีวา

Personal Background
ริริเอลคือสิ่งมีชีวิตที่ถือกำเนิดมาจาก พันธะวิญญาณ โดยพ่อมดคนหนึ่งนามว่า ‘ฮาราเอล  อาซาเอล’ ได้ใช้ร่างวัตถุดิบเป็นเพื่อนมนุษย์ของเขาที่ตายจากไป  กับเสี้ยววิญญาณของตนเอง  ส่วนอีกเสี้ยววิญญาณหนึ่งฮาราเอลได้สวดขอจากพระเจ้า  ซึ่ง ‘เรนเดล’ (ลิลิท) ก็ได้แบ่งเสี้ยววิญญาณของตัวเองให้ตามที่ขอ  โดยมีเงื่อนไขว่าเธอจะได้สิทธิ์กำหนดชีวิตของสิ่งมีชีวิตนี้ด้วย  โดยริริเอลนั้นมีความรู้และความทรงจำของส่วนประกอบที่ใช้สร้างตนเองเป็นพื้นฐาน  และมีความรู้เรื่องเวทมนตร์ของฮาราเอลและเรนเดล

โดยฮาราเอลได้ตั้งชื่อให้เธอว่า ‘Rithuel Fernelyn’ (ผู้ไถ่บาปแห่งโลก)  หรือ ‘ริริเอล’  และด้วยความที่เธอมีความทรงจำของพ่อมดและอดีตแม่มดอยู่  ทำให้ริริเอลสามารถใช้เวทมนตร์ได้ทุกอย่างดั่งใจนึกโดยไร้เงื่อนไข  และสามารถได้ยินเสียงของผืนป่าเหมือนกับเรนเดล  นอกจากนี้เธอยังมีร่างกายที่หยุดนิ่ง  นาฬิกาชีวิตของร่างกายของเธอหยุดลงช่วงอายุ 21 ปี  แต่ริริเอลไม่ใช่แม่มด เธอมีอายุขัย  เพียงแต่อายุของเธอยาวนานกว่ามนุษย์หลายเท่า

ริริเอลอาศัยอยู่ในป่า ‘ซีฟรีน’ ใกล้กับเชิงเขาเก่ากับฮาราเอล  คอยทำหน้าที่ดูแลผืนป่าตามเจตนาของเรนเดล   ทว่าวันหนึ่งเธอก็ดันไปชุบชีวิตต้นไม้โบราณที่กำลังจะตายขึ้นมา  และได้มอบชีวิตใหม่ให้ในร่างของมนุษย์  พร้อมกับชื่อว่า  ‘ลาวิซ’

นับจากนั้นริริเอลจึงไปอาศัยอยู่กับลาวิซในหุบเขาที่อยู่ลึกเข้าไป  คอยดูแลป่าจากมนุษย์และรักษาผืนป่าเรื่อยไป  จนกระทั่งเวลาผ่านไป  เมื่อเธออายุได้ 840 ปี  อายุขัยของเธอก็มาถึง  ริริเอลที่กำลังจะตายได้แบ่งวิญญาณของตัวเองออกเป็น 2 ส่วน   ส่วนหนึ่งมอบให้กับผืนป่า  เป็นวิญญาณแห่งป่าคอยปกปักรักษาป่าอันเป็นบ้านเกิดของเธอ  อีกส่วนมอบให้กับลาวิซ  ทำให้เขามีช่วงอายุเช่นเดียวกับเหล่าพ่อมดแม่มด  และเมื่อริริเอลจากไปร่างกายของเธอก็กลายเป็นต้นไม้ขนาดใหญ่อยู่กลางผืนป่า  ซึ่งลาวิซได้เรียกต้นไม้นั้นว่า ‘Rhohiteramiz’  (ผู้ปกป้อง)

Important role
ริริเอลคอยปกป้องและดูแลผืนป่าอันเปรียบเสมือนบ้านเกิดของตัวเองจากภัยต่างๆและผู้บุกรุก และเป็นผู้กางบาเรียเวทมนตร์ในมหาสงครามเพื่อปกป้องป่าจากความเสียหายในการต่อสู้ของสงครามอีกด้วย

Skills

 * Forele - เวทมนตร์แยกมิติเวลา
 * Ferimetis - เวทมนตร์ลดความสามารถของศัตรูทางกายภาพ
 * Horm -  เวทมนตร์มายา / ภาพลวงตา
 * Algen -  เวทมนตร์เปลี่ยนรูปลักษณ์ของผู้ใช้
 * Merion - เวทมนตร์อัญเชิญระดับกลาง
 * Empriz - เวทมนตร์ทำลายสิ่งของที่สัมผัส
 * Kaosaliza - เวทมนตร์ทำลายระบบพลังเวทย์ ทำให้วงจรเวทย์ปั่นป่วน  ทำให้สูญเสียการควบคุมพลัง

Trivia

 * เธอไม่มีความจำเป็นต้องกินอาหารก็จริง แต่อาหารโปรดของเธอคือ Rye bread (ขนมปังเนื้อแน่นที่ทำจากข้าวไรย์) และ macaroon (มาการอง)
 * งานอดิเรกของริริเอลคืออ่านหนังสือ และเป่าขลุ่ยใบไม้ ก่อนที่ช่วงหลังจะเปลี่ยนมาเป็น ocarina